मीडिया में खबरें थीं कि उन्होंने इसके लिए नील नितिन मुकेश को साइन किया है.जब तिग्मांशु से ये बात पूछी गई, तो वो थोड़ा खफा होते हुए कहते हैं, "कलाकारों के साथ यही गड़बड़ होती है कि वो जल्दबाजी कर देते हैं. बात हुई नहीं कि पट से मीडिया वालों को फोन करके बता देते हैं. नील मेरा अच्छा दोस्त है. मैंने उससे सिर्फ पूछा था कि मेरी अगली फिल्म में काम करना चाहोगे. उसने हां कह दिया. उस समय स्क्रिप्ट भी तैयार नहीं थी. जब स्क्रिप्ट तैयार हुई तो मैंने पाया कि नील फिट नहीं है इस रोल के लिए." तिग्मांशु ने आगे कहा कि नील के साथ बातचीत बहुत ही प्रारंभिक स्तर पर थी और उन्हें खुद पसंद नहीं है किसी कलाकार को साइन करके बाद में मना करना. लेकिन नील को उन्होंने कभी अपनी फिल्म के लिए साइन नहीं किया.अपनी फिल्म पान सिंह तोमर को मिली कामयाबी से वो बेहद खुश हैं.तिग्मांशु कहते हैं, "मुझे ये तो विश्वास था कि लोग फिल्म को सराहेंगे. लेकिन इतनी व्यावसायिक कामयाबी की उम्मीद नहीं थी."तिग्मांशु ने बताया कि वो इस बात से अभिभूत हैं कि अंतरराष्ट्रीय ख्याति प्राप्त निर्देशक शेखर कपूर ने पान सिंह तोमर की जबरदस्त तारीफ की.शेखर कपूर ने कहा था कि पान सिंह तोमर उनकी बहुचर्चित फिल्म बैंडिट क्वीन से भी बेहतर है. तिग्मांशु धूलिया शेखर कपूर के निर्देशन वाली बैंडिट क्वीन के कास्टिंग डायरेक्टर थे.वो कहते हैं, "शेखर जी मेरे गुरू हैं. उन्होंने फिल्म की जो तारीफ की वो उनका बड़प्पन है. पान सिंह तोमर का आइडिया मुझे बैंडिट क्वीन से ही आया. अगर बैंडिट क्वीन नहीं बनती, तो पान सिंह तोमर भी नहीं बनती."